苏辙
龙川道士
昔我迁龙川，不见平生人。
倾囊买破屋，风雨庇病身。
颀然一道士，野鹤堕鸡群。
飞鸣闾巷中，稍与季子亲。
刺口问生事，褰裳观运斤。
俯仰忽三年，愈久意愈真。
送我出重岭，长揖清江滨。
方营玉皇宫，栋宇期一新。
成功十年後，脱身走中原。
见公心自足，徒步非我勤。
我归客箕颍，昼日长掩关。
仆夫忽告我，门有万里宾。
问其所从来，笑指南天云。
心知故人到，惊喜不食言。
我老益不堪，惟有二顷田。
年年种麦禾，仅能免饥寒。
君来亦何为，助我耕且耘。
嗟古或有是，今世非所闻。